Республика күні қарсаңында ғалымдар, ұстаздар мен дәрігерлер марапатталды
"Республика күні қарсаңында ғалымдар, ұстаздар мен дәрігерлер марапатталды" | "https://abai.kz/post/189460"
TITLE: Республика күні қарсаңында ғалымдар, ұстаздар мен дәрігерлер марапатталды
URL: https://abai.kz/post/189460
META: "Республика күні қарсаңында ғалымдар, ұстаздар мен дәрігерлер марапатталды" | "https://abai.kz/post/189460"
DATE: 23.10.2024
AUTHOR(s): Abai.kz
TOTAL WORDS: 866
TEXT: Мемлекет басшысы Қасым-Жомарт Тоқаев Республика күні қарсаңында елге еңбегі сіңген азаматтарға мемлекеттік наградалар тапсыру туралы Жарлыққа қол қойды. Сонымен кімдер мемлекеттік марапатқа ие болды? Қараңыз: «ҚАЗАҚСТАННЫҢ ЕҢБЕК ЕРІ» АТАҒЫН КІМДЕР АЛДЫ? «Мемлекет басшысы Қасым-Жомарт Тоқаев «Қазақстан Республикасының мемлекеттік наградаларымен наградтау туралы» Жарлыққа қол қойды», - деп жазды Ақорда. Ол бойынша: 1. Отандық ғылымды дамытудағы айрықша жетістіктері, сондай-ақ қоғамдық қызметтегі аса үздік еңбегі үшін жоғары дәрежелі ерекшелік белгісі – «Қазақстанның Еңбек Ері» атағы беріліп, айрықша ерекшелік белгісі – Алтын жұлдыз бен «Отан» ордені «Қазақстан Республикасы Президентінің жанындағы «Қазақстан Республикасының Ұлттық ғылым академиясы» КеАҚ вице-президенті Жұмаділдаев Асқар Серқұлұлына тапсырылды ; 2. Қазақстан Республикасының әлеуметтік-гуманитарлық дамуындағы аса үздік жетістіктері үшін жоғары дәрежелі ерекшелік белгісі – «Қазақстанның Еңбек Ері» атағы беріліп, айрықша ерекшелік белгісі – Алтын жұлдыз бен «Отан» ордені Алматы қаласы, «№4 арнайы мектеп-интернат» КММ мұғалімі Нұрпейісова Гүлжанар Молдакерімқызына және Орал қаласы, «Асан Тайманов атындағы №34 мектеп-гимназия» КММ мұғалімі Траисова Эльмара Асқарқызына тапсырылды; 3. Өндірістік қызметтегі ерекше еңбегі үшін жоғары дәрежелі ерекшелік белгісі – «Қазақстанның Еңбек Ері» атағы беріліп, айрықша ерекшелік белгісі – Алтын жұлдыз Қарағанды облысы, «Шахтерское» ЖШС директоры Прокоп Георгий Георгиевичке тапсырылды . «Ұлттық мереке – Республика күні қарсаңында Президент Қасым-Жомарт Тоқаевтың Жарлығымен еліміздің әлеуметтік-экономикалық және мәдени дамуына, халықтар арасындағы достық пен ынтымақты нығайтуға қосқан елеулі үлесі мен белсенді қоғамдық қызметі үшін бір топ азамат мемлекеттік наградалармен марапатталды. Олардың қатарында білім беру, денсаулық сақтау, мәдениет және ғылым қайраткерлері, өндіріс, бизнес салаларының көрнекті өкілдері, депутаттар, мемлекеттік және құқық қорғау органдарының қызметкерлері, әскери қызметшілер, спортшылар және еңбек ардагерлері бар», - деп хабарлады Ақорданың баспасөз қызметі. БИЫЛҒЫ МЕМЛЕКЕТТІК МАРАПАТТАР КІМДЕРГЕ БҰЙЫРДЫ? «Отан» орденімен Кардиохирургия және трансплантология ғылыми-клиникалық орталығының директоры С.Жошыбаев пен көрнекті ақын, Мемлекеттік сыйлықтың лауреаты Н.Оразалин марапатталды. І дәрежелі «Барыс» ордені Парламент Мәжілісі Төрағасының орынбасары А.Рауға , Р.Бағланова атындағы «Қазақконцерт» мемлекеттік академиялық концерттік ұйымының әртісі Н.Өнербайға , еңбек ардагерлері Қ.Жақыповқа, Ө.Озғанбаевқа, В.Редкокашинге және С.Шәкіратқа , Алматы қаласы «Persona» халықаралық клиникалық репродуктология орталығының басшысы В.Локшинге берілді. ІІ дәрежелі «Барыс» ордені Қазақстанның Германия Федеративтік Республикасындағы Төтенше және Өкілетті елшісі Н.Онжановқа және еңбек ардагері Ж.Шәріповке берілді. ІІІ дәрежелі «Барыс» ордені Премьер-Министрдің орынбасары Т.Дүйсеноваға , шахматтан әлем чемпионы Б.Асаубаеваға , Қызылорда облысының әкімі Н.Нәлібаевқа , Тараз қалалық Қоғамдық кеңесінің төрағасы С.Сейдәзімовке табысталды. Сонымен қатар бір топ белгілі ғалым, мәдениет, білім саласының қайраткерлері және өндіріс өкілдері, мемлекеттік қызметкерлер «Парасат» ордені нің иегері атанды: Олардың қатарында Алматы қаласы «Акушерлік, гинекология және перинатология ғылыми орталығы» акционерлік қоғамы Директорлар кеңесінің төрағасы З.Аманжолова , Қызылорда облысы Шиелі ауданындағы «Арғымақ» жауапкершілігі шектеулі серіктестігінің директоры О.Байділда , «Қазақстан авторлар қоғамы» республикалық қоғамдық бірлестігінің бас директоры Б.Есенәлиев , Қазақ ұлттық өнер университетінің профессоры Х.Қалиламбекова , С.Сейфуллин атындағы Қарағанды облыстық қазақ драма театрының актері К.Кемалов , М.Әуезов атындағы әдебиет және өнер институтының бас директоры К.Матыжанов , Түркістан облысының әкімі Д.Сатыбалды , «Мағжан» әдеби-көркем журналының бас редакторы Ж.Сүлейменов , Шымкент қаласының әкімі Ғ.Сыздықбеков , М.Әуезов атындағы Қазақ ұлттық драма театрының актрисасы Д.Темірсұлтанова бар. Ұлтаралық бейбітшіліктің дамуына сіңірген елеулі еңбегі үшін «Ел бірлігі» орденімен Қазақстан халқы Ассамблеясының мүшесі С.Героев , күрдтердің «Барбанг» қауымдастығының төрағасы А.Алиев , «Мицва» қауымдастығының төрағасы А.Барон және «Динар-Электромаш» жауапкершілігі шектеулі серіктестігінің тең құрылтайшысы С.Вишняк марапатталды. Еліміздің дамып, өркендеуіне елеулі еңбегі сіңген бір топ азамат, соның ішінде Алматы қаласындағы «Балдәурен» балаларды оңалту орталығы» КМК директоры Ш.Абесов , «Астана» халықаралық қаржы орталығының басқарушысы Р.Бектұров , Астана қалалық Жас көрермендер театрының актрисасы С.Еслямова , скрипкашы Ж.Серкебаева , Қосшы қаласындағы мектеп-гимназияның директоры Д.Асқарова «Құрмет» орденімен марапатталды . Бұдан бөлек, өнеркәсіп, транспорт, құрылыс, ауыл шаруашылығы және басқа да өндіріс салаларының жұмысшылары мен еңбеккерлері ІІ және ІІІ дәрежелі «Еңбек даңқы» орденін иеленді. «Қазақстанның еңбек сіңірген қайраткері» құрметті атағы ғылым және мәдениеттің көрнекті өкілдеріне табысталды. «ҚАЗАҚСТАННЫҢ ХАЛЫҚ ЖАЗУШЫСЫ» АТАҒЫ КІМДЕРГЕ БЕРІЛДІ? Қазақ әдебиетінің көрнекті өкілдері, ақын-жазушылар Т.Медетбек, В.Михайлов және И.Сапарбай «Қазақстанның халық жазушысы» атағына ие болды . «ҚАЗАҚСТАННЫҢ ХАЛЫҚ ӘРТІСІ» ҚҰРМЕТТІ АТАҒЫ КІМДЕРГЕ БЕРІЛДІ? «Қазақстанның халық әртісі» құрметті атағы еліміздің көрнекті мәдениет қайраткерлері: театр және кино актерлері К.Жұмабековке , Л.Кәденге , О.Коржеваға, И.Лебсакқа, Р.Махпироваға, Г.Шынтемірге және Ә.Ыдырышевқа , опера әншілері М.Мұхамедқызы мен Ж.Баспақоваға , дирижер А.Мұхитдинов пен күйші С.Тұрысбекке , сондай-ақ белгілі әнші М.Ілиясоваға берілді. Сонымен қатар биылдан бастап құрметті атақтар қатарына «Қазақстанның еңбек сіңірген дәрігері» атағы қосылды:  «Ұлттық ғылыми медициналық орталығы» акционерлік қоғамының бас директоры А.Байгенжин , «Ұлттық ғылыми онкология орталығы» жауапкершілігі шектеулі серіктестігі гематология орталығының басшысы В.Кемайкин және Қарағанды облыстық клиникалық ауруханасының дәрігері Б.Цхай жаңа құрметті атақтың алғашқы иегерлері атанды. ӘСКЕРИ МАРАПАТТАР КІМДЕРГЕ БЕРІЛДІ? Әскери және қызметтік борышын үлгілі атқарғаны, заңдылық пен құқықтық тәртіпті қамтамасыз етуде, елдің ұлттық қауіпсіздігі мен қорғаныс қабілетін нығайту кезінде көрсеткен ерлігі үшін әскери қызметшілер мен құқық қорғау органдары өкілдерінің бір тобы І және ІІ дәрежелі «Даңқ» орденімен, ІІ және ІІІ дәрежелі «Айбын» орденімен, «Ерлігі үшін» және «Жауынгерлік ерлігі үшін» медальдарымен марапатталды. Атап айтқанда, суға батып бара жатқан адамды құтқарғаны үшін Р.Қошқарбаев атындағы ІІІ дәрежелі «Айбын» орденімен Ұлттық ұланның «Шығыс» өңірлік қолбасшылығының аға жауынгері Ж.Пермабек , «Ерлігі үшін» медалімен Павлодар облысы полициясының учаскелік аға инспекторы Е.Қойкен , Ақтөбе қаласының полиция инспекторы Ф.Нұрманов , Талдықорған қаласының полиция инспекторы С.Серікқалиұлы , жасөспірімді өрттен құтқарғаны үшін Атырау қаласы полициясының учаскелік инспекторы Д.Қорғанбаев наградталды. Жалпы биылғы мемлекеттік наградаларды тағайындауда қарапайым жұмысшылардың мәртебесін асыруға, еңбек әулеттерінің қоғамдағы абырой-беделін арттыруға айрықша мән берілді. Марапат иелерінің қатарында 450-ден астам жұмысшы, 137 педагог, 80-нен аса ғалым, 100-ге жуық құтқарушы мен ерікті бар.  Еңбек династияларын марапаттау дәстүрі биыл да жалғасын тапты. Бұл жолы мұғалімдер, өндірісшілер, теміржолшылар әулеттері құрметке бөленді. Abai.kz
